
Mellékletek: szöveges beszámoló (ET-hez csatolva) + excel táblázatok
E L Ő T E R J E S Z T É S

Sülysáp Város Önkormányzata Képviselő-testületének

2014. augusztus 21-én tartandó munkaterv szerinti ülésére

9. napirendhez

Tárgy: Tájékoztatás Sülysáp Város Önkormányzata gazdálkodásának 2014. első félévi helyzetéről   
Tisztelt Képviselő-testület!

Az államháztartásról szóló 2011. évi CXCV. törvény 87. § (1) bekezdése szerint a polgármester a helyi önkormányzat gazdálkodásának első félévi helyzetéről szeptember 15-éig írásban tájékoztatja a képviselő-testületet. A tájékoztatás tartalmazza a helyi önkormányzat költségvetési rendeletében megjelenő előirányzatok és a költségvetési egyenleg alakulását.
Kérem a fentiek alapján előterjesztett tájékoztatásom megtárgyalását és szíves elfogadását.
.../2014. (VIII. 21.) ÖKT határozati javaslat
Sülysáp Város Önkormányzatának Képviselő-testülete az Önkormányzat gazdálkodásának 2014. első félévi helyzetéről szóló tájékoztatást elfogadja.
Határidő: azonnal
Felelős: polgármester

Sülysáp, 2014. augusztus 14.


Horinka László s.k. 


polgármester

Láttam! 

Sülysáp, 2014. augusztus 14.

Tóth Krisztina s.k. 

jegyző
TÁJÉKOZTATÁS
Sülysáp Város Önkormányzata gazdálkodásának 
2014. első félévi helyzetéről
Az államháztartásról szóló 2011. évi CXCV. törvény 87. § (1) bekezdése, valamint az államháztartás szervezeti beszámolási és könyvvezetési kötelezettségeinek sajátosságairól szóló 4/2013. (I. 11.) Korm. rendelet alapján Sülysáp Város Önkormányzata gazdálkodásának 2014. első félévi helyzetéről a következő tájékoztatást adom:
I.

Az önkormányzati feladatellátás szerkezete
A Sülysáp Város Önkormányzata által ellátandó közszolgáltatási feladatok körét 2014. évben is elsősorban a Magyarország helyi önkormányzatairól szóló 2011. évi CLXXXIX. törvényben előírtak, ezen túlmenően pedig szakmai-ágazati törvények, rendeletek határozták meg. 

Az önként vállalt feladatok köre az önkormányzat ágazati feladatait áttekintve szinte minden területen megjelent, úgymint a sport, a kulturális élet, a hitélet, az ifjúságvédelem és -nevelés, a szociális és idősellátás, a közrend-közbiztonság stb. területén. Ezt támasztják alá a beszámolóban kimutatott pénzeszközátadások (alapítványoknak, egyesületeknek, civil szervezeteknek stb.).

Az Önkormányzat kötelező és önként vállalt feladatait saját költségvetési szerveivel, intézményeivel, általa alapított gazdasági társaság segítségével, valamint vásárolt közszolgáltatások révén látta el, ily módon teljes körűen gondoskodott azon feladatok ellátásáról, melyeket a törvények, rendeletek számára előírtak. 

A költségvetési intézmények feladatai az alapító okiratokban, míg az egyéb módon ellátott feladatok szerződésekben kerültek rögzítésre.

A feladatok ellátásánál az Önkormányzat – a csökkenő normatívák ellenére – a minőség szinten tartására törekedett, illetve a költségvetés végrehajtása során kiemelt cél volt a takarékos gazdálkodás, és a kintlévőségek minél nagyobb arányú behajtása, beszedése. 

Oktatási feladatok

Az önkormányzat a 2014. évi költségvetés tervezésénél kiemelt szempont volt az intézmények megfelelő színvonalú működtetése. Az oktatás korábbi években történt átszervezése folytán az általános iskolai nevelés területén csak az üzemeltetési feladatok maradtak helyben. 
Az óvodai nevelés ellátását, a Csicsergő Napköziotthonos Óvoda látja el, melynek 4 tagintézménye van. A finanszírozás tekintetében elmondható, hogy ebben az évben már majdnem teljes egészében központi költségvetésből történik a finanszírozás, az önkormányzat a korábbi mintegy 50 %-os saját bevételből származó támogatásával szemben 6 %-ot kellett „ráfinanszírozni” az állami támogatásra, ami 9.661 e Ft-ot jelent. 
Közművelődési feladatok

Az önkormányzat közművelődési tevékenységét a Wass Albert Művelődési Központ és Könyvtár látja el, mint önállóan működő költségvetési szerv. Az intézmény látja el a város központi rendezvényeinek szervezését, és egyéb megemlékezések lebonyolítását. A feladat minél színvonalasabb ellátása érdekében, az intézmény pályázatot nyújtott be, mely alapján 2.039 e Ft támogatást nyert.
Egészségügyi ellátás
Az egészségügyi ellátást az önkormányzatnál 3 háziorvosi szolgálat, 2 házi gyermekorvosi szolgálat, illetve 2 fogorvosi szolgálat látja el vállalkozási formában. A város szerződéses formában gondoskodik az orvosi ügyeleti ellátásról.
A védőnői szolgálat tevékenységéhez az OEP biztosít támogatás, 3 fő területi védőnő látja el a feladatot.

Szociális feladatok
A feladatellátás egy része, mint például a családsegítés és a gyermekjóléti feladatok, valamint a 2014. évtől a házi segítségnyújtás, a Sülysáp Környéki Szociális Társulás intézményén keresztül történik. A bölcsődés korú gyermekek ellátása a szociális feladatok közé tartozik, mely feladatot a Gólyahír Bölcsőde mint önállóan működő intézmény látja el. Az egyéb szociális ügyek az önkormányzat, illetve a Polgármesteri Hivatal hatáskörébe tartoznak.
Egyéb kötelezően ellátandó feladatok
Az egészséges ivóvízellátás és a települési hulladékkezelés az ÖKOVÍZ Kft. útján, szerződéses formában történik.

A települési közterületek és az intézmények üzemeltetése, valamint a települési szennyvíz kezelése a TÁVÜSZ Kft. – mint 100 %-ban önkormányzati tulajdonú társaság – feladata.
Önként vállalt feladatok
A település civil szervezeteinek támogatása már a költségvetési rendeletben megjelent mint önként vállalt feladat. Az erre elkülönített összeg a pályázati rendszerben került elosztásra, és a lakosság viszonylag széles rétegét érinti. Ezen a kereten belül történik a községi sport támogatása is. 
A város helyi közlekedésének biztosítását a Gyorsspeed Kft. látja el, ötéves szerződés alapján, havi 800 e Ft önkormányzati támogatás ellenében.

Egyéb kiindulási feltételek
Az első félévben a Magyar Állam jelentős adósságtehertől szabadította fel önkormányzatunkat a konszolidáció keretében: a likvidhitel tekintetében 25.348 e Ft, a kötvény tekintetében 401.863 e Ft összegű hitel átvállalása történt meg, mely mint nemzeti vagyon változása a mérlegben került rendezésre.
II.

Költségvetési előirányzatok teljesülése

Sülysáp Város Önkormányzatának Képviselő-testülete a Magyarország 2014. évi központi költségvetéséről szóló 2013. évi CCXXX. törvényben foglaltak figyelembe vételével a 4/2014. (II. 21.) önkormányzati rendeltével fogadta el a 2014. évi költségvetését, 993.276 e Ft bevételi és kiadási főösszeggel. A központi költségvetéstől kapott évközi normatív támogatások összege 39.481 e Ft-tal, a Wass Albert Művelődési Központ és Könyvtár civil pályázati forrásból kapott működési támogatása pedig 2.009 e Ft-tal növelte a bevételi és kiadási főösszeget, mely így 1.034.855 e Ft-ra emelkedett.

Bevételek alakulása
Az önkormányzat 2014. évi eredeti előirányzata 993. 276 e Ft módosított előirányzata 1.034.854 e Ft, a tényleges teljesítés 426.159 e Ft, mely a módosított előirányzathoz képest 41 %-os teljesítést jelent.  Az időarányosan alacsonyabb teljesülés oka, hogy a betervezett ingatlanértékesítés bevétele várhatóan szeptember hónapban realizálódik, illetve a működésre átvett pénzeszközök (pályázati elszámolások) szintén a második félévre tolódnak.
A közhatalmi bevételek (adók) 62 %-ra, a működési bevételek 46 %-ra teljesültek a módosított előirányzathoz képest.

A felhalmozási célra kapott 18.463 e Ft állami támogatás a vis maior (partfal), illetve a közművelődési érdekeltségnövelő támogatást foglalja magában. Az állami támogatások egyéb növekedése az év közben leigényelhető támogatásokból tevődött össze. 

Az önkormányzat és intézményeinek bevételeit a csatolt táblázatok tartalmazzák.
Kiadások alakulása
Az önkormányzat 2014. évi eredeti előirányzata 993.276 e Ft, módosított előirányzata 1.034.854 e Ft, a tényleges teljesítés 480.946 e Ft, mely a módosított előirányzathoz képes 42 %-os teljesülést jelent. Az időarányosnál alacsonyabb teljesülésnek szintén az egyik oka, hogy a beruházási kiadások nagyobb része a második félében realizálódik. 
Az önállóan működő intézmények felhasználása nagyjából időarányos, kiugró túllépés nem volt. A gyermekintézményeknél általában a második félévre esik a leállás, ezért az első félév terhére kismértékű aránytalanság mutatkozik a kiadásokban.
A főbb kiadási előirányzatok alakulása:

Személyi juttatások 165.657 e Ft összegben teljesültek, amely a módosított előirányzathoz képest 57 % teljesítés.
A munkaadót terhelő járulékok 41.101 e Ft, a módosított előirányzathoz 54 %-ban teljesültek.

Dologi kiadások teljesítése 129.651 e Ft, mely 48 % a módosított előirányzathoz képest.

Ellátottak pénzbeli juttatásaira 22.725 e Ft került kifizetésre, mely a 47 %-os teljesülést jelent.
Egyéb működési kiadásokra 70.109 e Ft került kifizetésre, ez 33 %-os teljesülés a módosított előirányzathoz képest.

A működésre átadott pénzeszközöknél a civil szervezetek számára és a helyi közlekedés támogatására 23.646 e Ft, a TÁVÜSZ Kft. részére 21.000 e Ft került kifizetésre, továbbá a Tápiómenti Területfejlesztési Társulás részére 9.874 e Ft került kifizetésre lakosságarányosan. Az egyéb működési támogatás államháztartáson belülre soron a Sülysáp Környéki Szociális Társulás finanszírozása jelenik meg.

Beruházások címén kifizetésre került 26.355 e Ft, mely 90 %-os teljesülés.

A tervezett beruházások megvalósulása a második félévben történik, az eddig elszámolt összeg a partfal stabilizáció, illetve az óvoda részére vásárolt mosogatógép, valamint egyéb kisebb eszközök beszerzése.
Felújításokra még nem történt kifizetés.
Finanszírozási kiadásoknál a 25.348 e Ft a likvid hitel kivezetéséből adódik.

A kiadások alakulását a csatolt táblázatok tartalmazzák.
Összegzés
Sülysáp Város Önkormányzata a költségvetés tervezésekor a jogszabályi követelményeknek megfelelően nem számolt forráshiánnyal, egy takarékos de mégis szinten tartott költségvetés került elfogadásra 2014. évre vonatkozóan. Az első félévben valamennyi intézmény és a TÁVÜSZ Kft. is megtartotta működőképességét. A rendelkezésre álló 40.000 e Ft folyószámla hitelkeret igénybevételére szinte nem is volt szükség ebben az időszakban. A fizetési kötelezettségeinknek folyamatosan eleget tudtunk tenni, törekedtünk a bevételek és kintlévőségek beszedésére és behajtására.
Sülysáp, 2014. augusztus 14.







Seprősné Cseri Ágota

